Die geskiedenis van die eerste eeu nC. vertel vir ons ’n interessante verhaal. Paulus en Barnabas het vir ’n jaar lank onder die mense van Antiogië gewerk. Die mense daar het die boodskap van die Evangelie in so ’n mate omarm dat hulle die eerste plek in die wêreld geword het waar gelowiges “Christene” genoem is (Hand 11:26).
Toe daar ’n groot hongersnood in die Midde-Ooste ontstaan in daardie tyd het die Christene betrokke geraak by hulle wêreld en geld en middele ingesamel om vir die arm Christene in Jerusalem te stuur om hulle op so ’n praktiese manier te ondersteun. Hulle geloof het sigbaar geword in liefdesdade. Hulle geloof was ’n lewende geloof.
Ek wonder nou maar net… sê nou daar kom ’n groot krisis oor ons pad hier in Suid-Afrika. Sê nou byvoorbeeld die president dank die minister van finansies af en ons Rand val tot R100 teenoor die Dollar. Dan beteken dit dat ons ongeveer ’n honderd rand sal betaal vir ’n brood. Dit beteken dat ons niks meer sal kan betaal nie – nie ons huisverband nie – ons sal nie brandstof kan bekostig nie ons sal nie genoeg kos kan koop vir ’n maand nie…